Oscar kuier in Hermanus voor moordverhoorOscar Pistorius Foto: Werner Beukes/SAPA Oscar Pistorius is oor die naweek afgeneem waar hy saam met ŉ vriend in Hermanus in die Wes-Kaap met ŉ kajak gery het, het Beeld Dinsdag berig. Dit is ŉ paar dae voordat sy moordverhoor op 19 Augustus in Pretoria afskop. Pistorius se vriendin, Reeva Steenkamp, is op Valentynsdag vanjaar by sy huis in die ooste van Pretoria doodgeskiet. Volgens Arnold Pistorius, Oscar se oom en woordvoerder, moes Oscar net ŉ “breuk neem van die tronk waarin hy lewe”. Oscar bly by sy oom se huis in Pretoria, sedert hy op borgtog vir Steenkamp se moord, vrygelaat is. “Volgens my kennis is dit die eerste keer dat Ozzie Gauteng vir ŉ geruime tyd verlaat het,” het Arnold aan die koerant gesê. Hy het gesê Oscar was in Hermanus om ŉ familievriend se moeder, wat terminaal siek is, te besoek. Hy beplan ook om Kaapstad te besoek voordat hy terugkeer na Pretoria vir die verhoor. – SAPA